
KOHTUMÄÄRUS

	Kohus
	Tartu Maakohus

	Kohtunik
	Eveli Vavrenjuk

	Määruse tegemise aeg ja koht
	17. september 2026, Tartu kohtumaja

	Tsiviilasja number
	2-26-16438

	Tsiviilasi
	[bookmark: _Hlk126915218]Peeter Hüssoni avaldus AS Milston (kustutatud) täiendava likvideerimise läbiviimiseks

	Menetlustoiming
	menetluse algatamine ja lõpplahend hagita asjas

	Menetlusosalised ja nende esindajad
	avaldaja Peeter Hüsson (isikukood 36112112747), lepinguline esindaja Aleksander Sven Esse (e-post aleksander.esse@gmail.com);
puudutatud isik AS Milston (registrikood 64022737,  kustutatud registrist 08.05.2008)


RESOLUTSIOON
1. Algatada menetlus Peeter Hüssoni avalduse alusel AS Milston (kustutatud) täiendava likvideerimise läbiviimise otsustamiseks. 
2. Rahuldada Peeter Hüssoni avaldus ja viia läbi AS Milston täiendav likvideerimine. 
3. Määrata AS Milston likvideerijaks Aleksander Sven Esse (isikukood 36906105738 , e-post aleksander.esse@gmail.com, elukoht Setomaa vald). 
4. Kohustada likvideerijat esitama Tartu Maakohtule viivitamata pärast ülesannete täitmist selle kohta aruanne. Kui likvideerimine ei ole lõppenud kuue kuu jooksul määruse tegemisest, esitada aruanne iga kuue kuu järel alates määruse tegemisest. Esimene aruanne esitada hiljemalt 17.03.2027. 
5. Kohustada likvideerijat teatama kohtule kirjalikult likvideerimismenetluse lõpetamisest ja AS Milston registrist kustutamisest.
6. Jätta menetluskulud AS Milston kanda. 
7. Välja mõista AS-ilt Milston riigilõiv 50 eurot Peeter Hüssoni kasuks.
8. Määrus toimetada kätte menetlusosalistele. Määruse likvideerijale kättetoimetamisega lugeda määrus kätte toimetatuks ka AS-ile Milston. 
9. Likvideerija määramise osas kehtib ja kuulub täitmisele määrus alates selle edastamisest AS-ile Milston.
10. Saata määrus pärast likvideerijale kättetoimetamist kande tegemiseks Tartu Maakohtu registriosakonnale. 


Edasikaebamise kord
Määruse peale võib esitada määruskaebuse Tartu Ringkonnakohtule kirjalikult Tartu Maakohtu kaudu 15 päeva jooksul määruse kättetoimetamisest alates. 

ASJAOLUD JA KOHTUMÄÄRUSE PÕHJENDUSED 
1. [bookmark: _Hlk145495012]Peeter Hüsson esitas 03.08.2026 Tartu Maakohtule avalduse AS Milston (kustutatud) täiendava likvideerimise läbiviimiseks.
Avalduse kohaselt on AS Milston registrist kustutatud, kuid ettevõttele kuulub vara – osa Roiu alevikus Kastre vallas asuvast Männi tn 9 maaüksusel asuvast olmehoonest (ehitisregistri kood 104035789; mõttelise osa suurus 824/3056). 
Peeter Hüsson on kasutanud Männi tn 9 asuvat olmehoonet ning pidanud end hoone mõttelise osa omanikuks 11.11.2007 AS Milston aktsionäride üldkoosolekul kinnitatud vara jaotusplaani ja Tartu Maavalitsuse 27.06.2008 teatise alusel. Peeter Hüsson soovib erastada hoonealuse maa. Varem ei olnud Peeter Hüsson ega Kastre Vallavalitsus teadlikud sellest, et Tartu Maavalitsuse teatis ja vara jaotusplaan ei olnud omandiõiguse tekkimise aluseks ning et Männi tn 9 hoone mõttelise osa üleminek Peeter Hüssonile oleks tulnud notariaalselt tõestada. Maa erastamise lõpuleviimiseks on vajalik läbi viia AS-i Milston täiendav likvideerimine
Avaldaja palub määrata likvideerijaks Aleksander Sven Esset. Avaldaja tasus riigilõivu 50 eurot. 
1. Tsiviilkohtumenetluse seadustiku (TsMS) § 475 lg 1 p 11 järgi lahendab kohus hagita menetluses juriidilisele isikule likvideerija määramise. TsMS § 477 lg 1 kohaselt vaatab kohus hagita asja läbi hagimenetluse sätete kohaselt, arvestades hagita menetluse kohta sätestatud erisusi. 
2. 01.02.2023 jõustunud äriregistri seaduse (ÄRS) § 65 lg 1 näeb ette, et seaduses sätestatud juhul ennistatakse registrist kustutatud juriidiline isik registrisse täiendavaks likvideerimiseks. ÄRS § 65 lg 2 järgi kohaldatakse lõiget 1 ka juhul, kui likvideerimist ei ole läbi viidud. 
Äriseadustiku (ÄS) § 218 lg 2 sätestab, et kui pärast osaühingu registrist kustutamist ilmneb, et osaühingul jäi jaotamata vara ja vajalikud on täiendavad likvideerimisabinõud, võib kohus huvitatud isiku nõudel otsustada täiendava likvideerimise ja ennistada vanade likvideerijate õigused või määrata uued likvideerijad. 
3. Kohus leiab, et avaldus tuleb võtta menetlusse ja rahuldada. 
Avaldaja on esitanud kohtule Kastre Vallavalitsuse kirja, mille kohaselt Maa- ja Ruumiamet selgitas, et asjaõigusseaduse rakendamise seaduse § 13 lõike 6 kohaselt võib kuni ehitisealuse maa kinnistusraamatusse kandmiseni ehitist võõrandada kui vallasasja. Ehitise või selle osa võõrandamise tehing peab olema notariaalselt tõestatud. Ehitist või selle osa võis vallasasjana käsutada kuni 1. märtsini 2006. Seega ei saa AS Milstoni varajaotusplaani võtta omandiõiguse aluseks. Ehitise või selle osa võõrandamise tehing pidi olema notariaalselt tõestatud. Eeltoodust tulenevalt ei ole 824/3056 suurune mõtteline osa Tartu maakonnas Kastre vallas Roiu alevikus Männi tn 9 maaüksusel asuvast olmehoonest (104035789) Peeter Hüssonile üle läinud. Meile teadaolevalt ei saa seda olukorda tänasel päeval notari juures lahendada. Üks võimalik lahendus on AS Milstoni täiendava likvideerimise läbiviimine ja aktsiaseltsi poolt maa erastamine. Kui täiendavat likvideerimist läbi ei viida, algatab Kastre Vallavalitsus peremehetu ehitise hõivamise menetluse asjaõigusseaduse rakendamise seaduse § 13 lõike 2 alusel.
Ehitisregistrist nähtuvalt kuulub puudutatud isikule 1496/3056 mõttelist osa hoonest  ehitisregistri koodiga 104035789 . Seega on kohtu hinnangul avaldus põhjendatud ning vajalikud on täiendavad likvideerimisabinõud. Kohus rahuldab avalduse. Läbi tuleb viia menetlus AS Milston täiendavaks likvideerimiseks.
4. Tsiviilseadustiku üldosa seaduse § 41 lg 2 esimese lause järgi korraldavad likvideerimise likvideerijad. ÄS § 206 lg 1 kohaselt on osaühingu likvideerijateks juhatuse liikmed, kui põhikirjas, osanike otsusega või kohtumäärusega ei ole ette nähtud teisiti. Likvideerijaks ei või olla füüsiline isik, kes ei või olla juhatuse liikmeks.
Vastavalt TsMS § 603 lg-le 1 võib kohus likvideerijaks määrata iga isiku, kes vastab seaduses nimetatud nõuetele ning on kohtu hinnangul võimeline oma ülesandeid vajalikul tasemel täitma. TsMS § 603 lg 3 alusel on isiku määramiseks vajalik tema nõusolek. ÄS § 206 lg 1 teise lause kohaselt ei või likvideerijaks olla füüsiline isik, kes ei või olla juhatuse liikmeks. ÄS § 206 lg 2 kohaselt peab vähemalt üks likvideerija olema isik, kelle elukoht on Eestis.
Avaldaja on palunud määrata likvideerijaks Aleksander Sven Esse. Aleksander Sven Esse 03.08.2026 kinnituse kohaselt on ta nõus enda likvideerijaks määramisega. Muid ettepanekuid likvideerija isiku osas tehtud ei ole. Aleksander Sven Esse on lõpetanud Tartu Ülikooli õigusteaduskonna ning omab varasemat kogemust Kastre vallas OÜ Arujõe likvideerimismenetluse läbiviimisel ja osaühingule kuulunud garaaži aluse maa erastamisel. Kohus leiab, et Aleksander Sven Esse vastab likvideerijale esitatavatele nõuetele ja on võimeline oma ülesandeid vajalikul tasemel täitma. Puudutatud isiku likvideerijaks tuleb määrata Aleksander Sven Esse.
Avaldaja ja likvideerija on jõudnud kokkuleppele, et Aleksander Sven Esse viib likvideerimismenetluse läbi ilma likvideerijale tasu maksmata ning likvideerimismenetlusega seotud kulutuste hüvitamiseta. 
5. TsMS § 4772 kohaselt teostab kohus enda määratud isikute tegevuse üle järelevalvet. Seetõttu on likvideerijal aruandluskohustus kohtu ees. 
6. TsMS § 172 lg 6 esimese lause, § 173 lg-te 1, 4 alusel tuleb menetluskulud jätta puudutatud isiku kanda. 
7. TsMS § 174 lg-te 1, 2, § 177 lg 1 p 1 alusel määrab kohus kindlaks ka menetluskulude rahalise suuruse. Menetluskulud määratakse kindlaks hagita menetluse sätete järgi (TsMS § 174 lg 8) ja hagita menetluses kehtib uurimisprintsiip (TsMS § 477 lg d 5 ja 7) (vt ka Riigikohtu 08.05.2017 määrus kohtuasjas nr 3-2-1-29-17, p 13.3).
Avaldaja on vastavalt riigilõivuseaduse § 59 lg-le 5 tasunud avalduse esitamisel riigilõivu 50 eurot, mistõttu on riigilõivu suurus põhjendatud ja tuleb AS Milston-lt avaldaja kasuks välja mõista.
8. TsMS § 606 lg 1 alusel likvideerija määramise määrus kehtib ja kuulub täitmisele alates edastamisest juriidilisele isikule. Kuna senini juriidilisel isikul seaduslik esindaja puudus, tuleb määruse kättetoimetamisega kohtu määratud isikule lugeda määrus kätte toimetatuks ka juriidilisele isikule.

(allkirjastatud digitaalselt)
Eveli Vavrenjuk
kohtunik 

